MIELIPIDE KESKI-SUOMALAINEN

Nuorisotilat ovat investointi tulevaisuuteen – eivät kuluerä!

Nuorisotilojen vuokrien lakkauttaminen ja työntekijöiden vähentäminen olisi lyhytnäköistä hölmöläisten peiton jatkamista. Erityisesti, jos se tehdään sosioekonomisesti keskimääräistä heikommalla alueella. En pysty näkemään todellisena säästönä Huhtasuon tai Vaajakosken nuorisotiloista luopumista. En myöskään usko, että tässä nykytilanteessa on varaa lopettaa Keljonkankaan, Bostarin tai Korpilahden nuorten tiloja. Päinvastoin. Tarve nuorten tiloihin ja toimintaan on kasvanut. Nuoret haluavat tavata muita nuoria myös maksuttomassa heille suunnitellussa sisätilassa, jossa on turvallisia ja luotettavia aikuisia. Eivät kaikki voi kutsua kavereita kotiinsa tai käydä kalliissa harrastuksissa.

Nuorisotilasäästöjen kanssa samaan aikaan Hippos-hankkeeseen ollaan valmiita laittamaan noin 154 miljoonaa. Ollaanko tästä summasta edes kovin tarkkoina vai voiko hankkeeseen tulla ylitystä enemmän kuin 200 000 euroa ilman nurinoita?

Miksi hallin rakentaminen on investointi, kun taas nuorten kanssa järjestettävä maksuton toiminta nuorisotilassa katsotaan vain kulueräksi? Eikö kasvatusta, koulutusta ja nuorisotyötä tilavuokrineen tulisi myös katsoa investointina tulevaisuuteen?

Sirkku Ingervo

oppilaanohjaaja

Huhtasuon yhtenäiskoulu

JYVÄSKYLÄ